عشان تقلع عن التدخين، لازم الإرادة، ولازم إنك تبقى متأكد إنك فعلاً عايز تقلع وتحط الأسباب ليك، وتحط محفزات مثلاً إننا لو أقعلت عن التدخين فحبقى تركيزي أحسن وإنتاجي أحسن، وحتبقى صحتي أحسن، حأمنع عني سرطانات الرئة إللي ممكن تيجيلي بعد شوية، وكل ده.
طبعاً ممكن نحفز نفسنا من خلال إن الفلوس إللي وفرتها من التدخين حأجيب فيها حاجة حلوة، كنوع من أنواع المكافأة.
وطبعاً لازم تحدد معاد محدد وتقول لو مثلاً بدأت النهارده يبقى حأبدأ النهاردة، وما نسوفش عشان لو سوفنا ممكن ننسى وممكن نرجع تاني.
وأهم حاجة عشان نقلع عن التدخين هي نرمي كل السجاير وكل الطفايات، ونتخلص من كل حاجة بتفكرنا بالسجاير في البيت، حتى الهدوم إللي كانت ريحتها سجاير نغسلها، ومنقعدش مع صحابنا وأهلنا إللي بفكرونا بالتدخين لأنهم حيعزموا علينا وبالتالي حتضطر تاخذ.
طبعا المفروض يبقى في طبيب نفسي أو طبيب الأسرة متابع معانا حالتنا، بحيث لو إننا فشلنا حنرجعله ونستشيره نعمل إيه.
وأعتقد لو إنت بقالك مدة طويلة وكان عندك شراهة في التدخين، ففي أدوية بتساعدك بحيث إنها بتسحب النكوتين بالراحة من الجسم، وبتديله كميات بسيطة عشان لو اتسحب ميعملش أعراض انسحابية جامدة، فدي الأعراض ممكن تخليك ترجع تدخن وهاي الأدوية في منها لبان مضغ.